**YOUCAT for Kids – Hefte D – Samling 2, Økt 1**

**Hovedtema:** Trosbekjennelsen

**Øktens tema:** Det vi tror på, og hvordan vi skal leve ut troen.

**Læringsmål**

* Å forstå litt mer av hva tro er, og hva vi tror på.
* Å begynne å se på hva et trosfellesskap er.
* Omfatter spørsmål 13 – 63 i YOUCAT for Kids, men med mest fokus på spørsmålene 13 – 22.

**En kort oversikt:**

1 – Opprop, samtale om det å tro, evt. litt lek/noe morsomt/sosialt

2 – Tema: Trosbekjennelsen – YOUCAT for Kids

3 – Jesus: Var han virkelig ***så*** viktig?

4 – Hvordan å være en del av en menighet-? En praktisk oppgave.
 5 – Avsluttende bønn

**Du trenger:**

* En lek fra lekebanken eller en lek du selv synes passer. Vårt forslag = Menighetsleken: <https://blilys.no/filer/youcat-konfirmant/lek_menighetsleken.pdf> ELLER Leken «Er det sant?» (selv om det står til konfirmanter, kan det godt brukes på de eldre barna også): <https://blilys.no/filer/youcat-konfirmant/lek_er_det_sant.pdf>
* YOUCAT for Kids-boka (gjerne en til hver, eller to og to deler)
* Ressurs om Jesus (R): en quiz, en refleksjonstekst med spørsmål, og et par filmalternativ
* Forslag (R) til hva dere kan gjøre for å bidra aktivt i menigheten. (Messen, kirkekaffen, menighetslivet generelt.)

**Gjennomføringen av økten**

1. **Samtale: Hva er det å tro og hva er en menighet**Etter at du har tatt opprop, og kanskje også hørt om noen har noe å fortelle siden sist, kan dere samtale litt om to tema: Hva det vil si å tro, og hva en menighet er.

**Still gjerne følgende spørsmål:**

* Vi kristne, og andre religiøse mennesker og grupper snakker om tro: om at de/vi tror på noe.
**Hva betyr det å ha en kristen tro?**
* **Hva er egentlig en menighet?**

Begge disse temaene skal tas opp i løpet av denne økten, så målet akkurat nå er ikke å belære barna, men heller å høre hva de har å si om det *å tro* og om *hva en menighet er.* Det er ikke sikkert du skal si noe som helst for å korrigere eller svare på spørsmål. La dem få reflektere så fritt som mulig her.

Hvis du føler det er til hjelp, kan barna gjerne snakke sammen to og to, eller i små grupper først, og så kan dere samles i plenum og dele det parene eller gruppene kom frem til.

Hvis det stopper opp litt (at de ikke kommer på noe som helst), så kom heller med en påstand slik som denne:

* Min aller beste venn er presidentene av USA (hvem det nå er på dette tidspunktet). Tror dere på det?

Mest sannsynlig tror de ikke på det, men da kan du jo spørre: Hvordan kan dere tro på Gud, men ikke tro på at min aller beste venn er presidenten av USA?

Du kan gjerne komme med andre usannsynlige påstander for å få dem i tale før du stiller dette siste spørsmålet ovenfor. Slike spørsmål kan ofte være med på å sette hjulene i sving (få dem i tale 😊).

1. **Trosbekjennelsen**Det kan være fint å begynne med å spørre dem om hva trosbekjennelsen er. Noen vet det nok, eller kanskje de kan den. Se på den som står i YOUCAT for Kids (s. 28, spm. 13). Les den sammen.

Snakk sammen om forskjellen på de apostoliske og den nikenske trosbekjennelsen. Trenger du litt hjelp til å forklare disse to, kan du se hva her: <https://snl.no/den_apostoliske_trosbekjennelse> OG <https://snl.no/den_nikenske_trosbekjennelse>.

I YOUCAT for Kids s. 28, nr. 13 sees den apostoliske versjonen, men i kirken brukes som regel den nikenske. Uansett har disse to det samme innhold. I ressursene ser dere begge trosbekjennelsene satt opp mot/ved siden av hverandre.

**SPØRSMÅL:**

* Hva handler trosbekjennelsen om?
* Ser dere at det er tre hoveddeler (personer)? Hvem/hva handler disse tre delene om?
* Hva er Treenigheten?

Bla nå gjennom spørsmål 14 – 63. Be gjerne barna plukke ut spørsmål eller spesielle sider de ønsker dere skal se på sammen. Det som er viktig i første omgang, er å få litt informasjon om Faderen, en god del om Sønnen, noe om Den Hellige Ånd, og så få en forståelse av det som står på slutten av trosbekjennelsen. Hvis dere vil ha hjelp til å velge ut de viktigste spørsmålene, kan vi anbefale spm. # 14, 17, 21 – 22, 23, 25, s. 55 – 57, s. 63 – 64, spm. # 37 – 39, spm. 47 – 50, 53 og 63.

1. **Jesus – Hvordan kan man tro på noe sånt?**

Nå kan dere velge om dere vil ha en liten Jesus-quiz (R), om dere vil reflektere litt sammen, eller om det kan passe å se en liten eller lengre filmsnutt. Gjør det som passer best.

Under ressursene til denne økten på nettsiden blilys.no finner dere **en quiz** som tar for seg viktige ting Jesus gjorde og sa. Her bør dere dele i små lag, eller i par, og sammen må lagene finne ut hvilken påstand som er sann. Dere finner også **en refleksjonstekst med tilhørende spørsmål** om nettopp det å tro på Jesus i vår moderne tid.

Så finner dere noen forslag til **filmer/episoder om Jesus**: Enten se en episode fra «The Chosen»: <https://watch.thechosen.tv/> . Eller, dere kan se en eller flere av filmsnuttene i Bibelprosjektet fra Apostlenes gjerninger. Her er lenke til disse: <https://bibel.no/om-bibelen/bibleproject/bibleproject-lukas-serien/bibleproject-apostelgjerningene>

Disse siste er ganske korte. Dere kunne kanskje rekke å se flere/alle. Det kan også være en god innledning til det siste punktet.

1. **Hvordan være en del av en menighet?**

I Økt 2 får dere mulighet til å lære enda mer om de aller første menighetene, og om en av de som var med å starte veldig mange av de første menighetene.

**Hvorfor er en menighet så viktig?**Still gjerne spørsmålet, og forklar så hvorfor en menighet er viktig. Det er et trosfellesskap, et bønnefellesskap, et sosialt felleskap, m.m. Trenger du mer hjelp til å forklare dette for barna, så finner du en kort ressurs på dette under ressursene til denne økten på blilys.no.

På blilys.no finner du også **forslag til** **noen praktiske oppgaver barna kan få i menigheten (R)**. I første omgang er det kanskje mest behov for planlegging. Selve gjennomføringen må kanskje skje i tillegg til de vanlige katekesesamlingene. Det må du/dere kanskje avgjøre på forhånd eller evt. sammen (under denne samlingen/økta).

1. **Avsluttende bønneforslag**

Kanskje det kan passe å bruke bønnen som fremsies helt til slutt i messen til Jesu Hjertefest:

«Herre, la kjærlighetens sakrament tenne din kjærlighet i oss, så vi stadig drages til din Sønn, og lærer å gjenkjenne ham i våre brødre, han som lever og råder fra evighet til evighet.» (Alle svarer «Amen».)